# К‑освајач менаџер фајлова

## Фасцикле и путање

Под Униксом и Линуксом, све фасцикле су уређене у просту хијерархију. Почињући од фасцикле највишег нивоа (знане и као корена фасцикла), структура се спушта и грана у потфасцикле и фајлове. То значи да из било које фасцикле можете доспети у било коју другу тако што идете „нагоре“ док не достигнете заједничку тачку, затим „надоле“ кроз одговарајуће потфасцикле, док не стигнете до циљне.

Положај било којег фајла или фасцикле у структури (знаној и као стабло фасцикли) може се описати „путањом“, уређеним списком фасцикли кроз које се треба спустити до циљне фасцикле или фајла. На пример, `/home/pera` је потфасцикла `pera` у потфасцикли `home` у фасцикли највишег нивоа, а `/home/pera/razno.txt` је фајл `razno.txt` у тој потфасцикли. Водеће `/` у овим путањама представља фасциклу највишег нивоа.

Свака фасцикла доступна на систему — укључујући оне на другим партицијама хард‑диска или ЦД‑РОМ‑у — појавиће се у стаблу испод /. Њихове тачне путање зависиће од подешености система (погледајте и секцију о флопи и ЦД‑РОМ јединицама).

Сваки корисник на уникс систему има своју „домаћу“ фасциклу, за држање личних фајлова и поставки. На пример, `/home/pera` и `/home/vanja`. Симбол `~` често се користи да представи корисникову домаћу фасциклу, тако да `~/pismo.txt` упућује на фајл `pismo.txt` вашој домаћој фасцикли.

Уместо ‘фасцикла’ често се користи и израз ‘директоријум’.

## Режими приказа

У режиму менаџера фајлова, К‑освајач набраја фајлове и потфасцикле које су садржане унутар дате фасцикле, и може да вас снабде неким подацима о њима. Путања текуће фасцикле приказана је у траци локације. Начин на који К‑освајач приказује фајлове и фасцикле углавном зависи од режима приказа, који можете одабрати из подменија Приказ Начин приказа. Доступни режими приказа представљени су у наредном.

Приказ икона

- Приказује икону и име за сваки фајл или потфасциклу у текућој фасцикли.

  За извесне типове фајлова, уместо типске иконе, икона може садржати преглед садржаја фајла. Типовима фајлова који дају овакав преглед управља се поставкама из подменија Приказ Преглед. За више детаља, погледајте секцију овог приручника о прегледима фајлова.

Приказ колона

- Слично приказу икона, осим што је садржај текуће фасцикле, уместо по врстама, распоређен у колоне. Иконе фајлови у приказу колона могу давати прегледе једнако као у приказу икона.

Приказ стабла

- Може се користити за кретање кроз стабло фасцикли, почев од текуће фасцикле. Сваки фајл и потфасцикла приказани су у по једном реду. Фасцикле се могу раширити да открију свој садржај, левим кликом на претходећи знак + (плус). Слично, раширени садржај фасцикле може се сакрити левим кликом на знак - (минус).

  Уз име фајла, у сваком реду дати су и детаљни подаци о њему. Детаље одређују поставке у подменију Приказ Прикажи детаље.

Приказ инфо списка

- Сваки фајл у засебном реду, слично приказу детаљног списка, осим што су детаљи посебни по типу фајла. Овом могућношћу управља подмени Приказ Прикажи као.

  На пример, ако је тип фајла „фасцикла“, детаљи су подаци о садржају. Прегледање као „ЈПЕГ слике“ даје димензије у пикселима и ЕКСИФ податке (ако су расположиви), а прегледање као „обичан текст“ број редова, речи, знакова, и формат.

Приказ детаљног списка

- Сваки фајл или фасцикла у посебном реду, као икона за којом следи име фајла и подаци о њему. Бројност приказаних детаља одређују поставке из подменија Приказ Прикажи детаље.

Текстуални приказ

- Слично приказу детаљног списка, осим што се иконе не приказују, и, ако је ставка фасцикла, први знак у реду биће „/“.

Фотоалбум

- Претвара К‑освајач у једноставан приказивач тренутне фасцикле. Већи део главног прозора заузима приказ изабране слике, а по страни су дате сличице прегледа осталих слика у текућој фасцикли.

Приказ величине фајлова

- Ствара визуелну представу стабла фасцикли која одражава збирне величине фајлова по фасциклама. Област прозора представља простор на диску који заузима садржај текуће фасцикле. Потфасцикле и њихови садржај представљени су као правоугаони блокови. Површина сваког блока сразмерна је величини садржаја под њим. Овом визуелизацијом можете управљати кроз мени Приказ.

### Облачић фајла

Ако попуните кућицу Облачићи фајлова на страници Понашање К‑освајачевог дијалога за подешавање, добијаћете мали, искачући информациони прозор док лебдите показивачем миша изнад имена или иконе фајла или фасцикле.

Ако је попуњена кућица Прегледи у облачићима фајлова, искачући прозор приказаће и малу слику садржаја фајла.

### Прегледи фајлова

Избором Приказ Преглед из траке менија дозивате подмени који допушта укључивање прегледа за одређене типове фајлова.

Ово генерално значи да ће икона фајла бити замењена малом сликом која приказује његов садржај.

Ако је укључен преглед за звучне фајлове, фајл ће бити пуштен кад год показивач миша лебди изнад имена или иконе фајла.

Прегледи фајлова расположиви су само у режимима приказа икона и колона.

Пошто К‑освајач за стварање прегледа мора да прочита много више података него само име и детаље фајла, прегледи фајлова можда нису погодни кад се прегледају фајлови са дискете или удаљеног система. Страница Прегледи, у дијалогу за подешавање менаџера фајлова, допушта вам да искључите прегледе за протоколе попут ФТП‑а, где би читање потребних података предуго трајало.

## Навигација

Да бисте К‑освајачем дошли до неког фајла, прво треба да се прошетате кроз стабло фасцикли до фасцикле која га садржи.

За кретање између фасцикли, просто идите нагоре и надоле, уз и низ стабло:

- Да сиђете у потфасциклу, кликните левим на њено име или икону. Или, ако сте је већ „изабрали“ (в. испод), само притисните Enter.

- За кретање уз стабло фасцикли, можете кликнути на дугме Горе на траци алатки, притиснути Alt стрелицу нагоре, или употребити ставку менија Кретање Горе.

Да „изаберете“ фајл или фасциклу у приказаној фасцикли, а да је притом не отворите, користите тастере стрелица горе и доле за кретање кроз ставке. Изабрана ставка биће истакнута, а неки подаци о њој приказани у траци стања.

Постављање режима приказа на приказ стабла може вам помоћи да уочите фасцикле у стаблу испод тренутне; у овом режиму свака фасцикла приказана је квадратићем слева. Ако квадратић садржи знак +, леви клик на квадратић (не на име или икону фасцикле) приказаће подстабло фајлова и потфасцикли садржаних у тој фасцикли. Квадратић ће се затим променити у знак -. Кликните левим на њега да сажмете подстабло. Пошто сте нашли тражену фасциклу, кликните левим на њено име или икону да је отворите.

Бочна трака такође вам може помоћи у кретању кроз фајл систем.

На било коју фасциклу директно можете отићи уписом њене путање у траку локације, или у поље дијалога позваног ставком менија Фајл Отвори локацију или пречицом Ctrl O. Док куцате, може вам помоћи К‑освајачева могућност допуне текста. Не заборавите да имена фајлова и фасцикли под Униксом разликују величину слова.

Пошто сте отишли на нову фасциклу, на претходну се можете вратити дугметом Назад на траци алатки, ставком менија Кретање Назад, или пречицом Alt стрелица лево. Кад се једном вратите уназад, можете опет напред дугметом Напред на траци алатки, ставком менија Кретање Напред, или пречицом Alt стрелица десно.

Алтернативно, можете отићи у родитељску фасциклу кликом на Горе на траци алатки, ставком менија Кретање Горе, или пречицом Alt стрелица горе.

Држање притиснутог левог дугмета миша док показивач лебди изнад дугмади Горе, Назад или Напред на траци алатки, издаје мени недавно посећених локација.

### Налажење фајлова и фасцикли

Ако не знате или не можете да се сетите где се на систему налази неки фајл или фасцикла, кликните на дугме Нађи фајл... на траци алатки, или позовите ставку менија Алатке Нађи фајл.... Ово ће у К‑освајачев прозор угнездити К‑налазач, програм за тражење фајлова. За помоћ у претрази, погледајте приручник за К‑налазач.

Ако име фајла или фасцикле почиње тачком, онда је то „скривени“ фајл или фасцикла, и К‑освајач их нормално неће приказивати. Да бисте видели и скривене фајлове или фасцикле, употребите ставку менија Приказ Скривени фајлови.

Други разлог што К‑освајач можда не приказује фајл или фасциклу коју тражите, јесте што вам је прикључак филтера приказа подешен да приказује само извесне типове фајлова.

### Флопи и ЦД‑РОМ јединице

Све флопи и ЦД‑РОМ јединице, као и стране партиције хард‑диска на систему, обично ће се појавити под једном од фасцикла `/`, `/media`, `/mnt`, `/auto`, отприлике са оваквом путањом: `/mnt/floppy` или `/cdrom`. Детаљи ће зависити од подешености система.

Под Униксом, дискета или ЦД се морају „монтирати“ (наредба `mount`) пошто их убаците у јединицу, једнако као и друге партиције хард‑диска кад желите да им приступите. Такође, медијум морате „демонтирати“ пре него га физички уклоните, како би систем регистровао да више није доступан.

Како ћете ово урадити, зависи од вашег система:

- Можда је на систему постављено „самомонтирање“, у ком случају не морате ручно монтирати и демонтирати, мада се уз ово повремено може десити да се ЦД‑РОМ покрене без икаквог очигледног разлога.

- Можда вам на површи стоје иконе флопија, ЦД‑РОМ‑а, или хард‑диска, у ком случају кликнете левим на икону да монтирате медијум. Тиме ћете такође дозвати прозор К‑освајача са приказом садржаја тог медијума. Да медијум демонтирате, кликните десним на икону и одаберите ставку Демонтирај. Ако желите сами да припремите једну овакву икону, посетите секцију „Направи ново“ овог приручника.

- Монтирати можете и на традиционалан начин, уношењем у терминалском прозору:

  ``mount /mnt/floppy``

  да монтирате, на пример, флопи јединицу, и

  ``umount /mnt/floppy``

  да је демонтирате (пазите: `umount`, не `unmount`).

  Пре него да отварате терминал да бисте извршили `mount` или `umount`, можда ће вам згодније доћи К‑освајачева могућност извршавања наредби шкољке, Алатке Изврши наредбу шкољке (Ctrl E).

## Брисање фајлова и фасцикли

К‑освајач пружа два начина да се отарасите нежељеног фајла или фасцикле:

- Можете ставку преместити у фасциклу `Trash` (смеће), што је сигурнији метод, пошто је можете повратити ако схватите да сте направили грешку.

- Можете ставку просто обрисати, што уклања унос из фасцикле и враћа систему простор на диску њоме заузет као слободан, исто као наредба `rm`.

Најједноставнији начин да уклоните фајл или фасциклу јесте да ставите показивач миша изнад имена или иконе и кликнете десним, чиме ћете дозвати мени са ставкама Премести у смеће и Обриши.

Или, ако сте „изабрали“ унос, мени Уређивање пружа вам исте те ставке (Премести у смеће и Обриши).

Тастер Delete премешта одабране ставке у смеће.

Shift Delete непосредно и неопозиво брише изабране ставке.

Ако немате потребне дозволе, фајл или фасциклу нећете моћи да преместите или обришете. За више детаља, погледајте о суперкорисничком режиму.

## Премештање и копирање

За копирање фајла или потфасцикле између фасцикли, можете:

- Поставити показивач миша изнад имена или иконе и кликнути десним, што ће дозвати мени са ставком Копирај. Изаберите је.

  Или, ако је фајл или фасцикла „изабрана“, можете кликнути на дугме Копирај на траци алатки, изабрати ставку менија Уређивање Копирај, или притиснути пречицу Ctrl C. Можете изабрати и више фајлова и фасцикли, да бисте их истовремено копирали или преместили.

- Отидите на фасциклу у коју хоћете да копирате ставку, затим је налепите дугметом Налепи на траци алатки, ставком менија Уређивање Налепи, пречицом Ctrl V, или померањем показивача миша на празан простор у прозору и притиском десног дугмета миша, када ћете добити мени са ставком Налепи.

Премештање фајла или потфасцикле између фасцикли може се обавити на исти начин као копирање, осим што бирате Исеци или Ctrl X уместо Копирај. Ставка коју сте исекли биће уклоњена из првобитне фасцикле чим извршите Налепи у новој.

Да копирате и премештате изабране ставке међу фасциклама такође можете кроз мени Уређивање Копирај фајлове... (F7) или Уређивање Премести фајлове... (F8), или одабиром Копирај у, или Премести у из падајућег менија на десни клик на име фајла или фасцикле у прозору менаџера фајлова.

Можда нећете моћи да копирате или преместите фајл или фасциклу ако немате потребне дозволе. За више детаља, погледајте о суперкорисничком режиму.

### Коришћење превлачења

К‑освајач такође подржава копирање и премештање фајлова и фасцикли превлачењем.

Превлачењем се можете послужити ако су отворена два примерка К‑освајача, један с фасциклом из које хоћете да копирате или преместите, а са циљном фасциклом. Ставите показивач миша изнад жељене ставке, а затим, држећи притиснуто лево дугме мише, превуците је на празан простор у циљној фасцикли. Пустите дугме и добићете мени са избором Копирај овде и Премести овде. Пазите да ставку испустите над празним простором у циљној фасцикли — испуштање над именом или иконом другог фајла може проузроковати проблеме.

Такође можете подесити К‑освајач да приказује више од једне фасцикле унутар истог прозора, па превлачити између њих.

Превлачење с подељеним приказом

Овај снимак екрана илуструје коришћење ставке менија Прозор Подели приказ лево/десно, доступне и пречицом Ctrl Shift L , за поделу главног прозора К‑освајача на два приказа, који приказују садржај различитих фасцикли.

Да би се могле приказати различите фасцикле по приказу, не треба да буду повезане: квадратићи здесна на дну сваког приказа треба да буду празни.

„Активни“ приказ, онај чија је путања приказана у траци локације и који реагује на наредбе за кретање и из менија, означен је малим зеленим светлом у левом доњем углу. Кликните левим на празан простор приказа или његову траку стања да га активирате.

Да уклоните активни приказ из прозора К‑освајача, користите пречицу Ctrl Shift R , ставку менија Прозор Затвори активни приказ, или десни клик на траку стања, па из менија који се појави истоимену ставку.

Ако користите К‑освајачеве језичке, можете превлачити између њих тако што фајл превучете на етикету језичка, али га не испуштајући одмах. Одредишни језичак искочиће у први план, допуштајући вам да наставите превлачење и коначно испустите фајл.

### Дупла имена фајлова

Ако пробате да налепите фајл у фасциклу која већ садржи истоимени фајл, К‑освајач ће издати искачући дијалог, опомињући вас да фајл већ постоји. Тада можете:

- Кликните на Пребриши да замените постојећи фајл копираним. Дугме Пребриши све можете употребити ако копирате више ставки.

- Поништите налепљивања притиском на дугме Прескочи или Прескочи све.

- Дајте фајлу који се копира друго име. Ово можете уписивањем новог имена у поље уноса у истом дијалогу, или дугметом Предложи ново име рећи К‑освајачу да предложи име, па кликнути на Преименуј.

## Избор више фајлова

Понекад хоћете да обришете, копирате или преместите неколико у извесном смислу сличних фајлова. На пример, можда желите да све ПНГ слике преместите из једне фасцикле у другу. К‑освајач ово олакшава допуштајући вам да изаберете више фајлова на основу сличности у њиховим именима.

Употребите ставку менија Уређивање Избор Изабери... или пречицу Ctrl+. Добићете мали дијалог у који можете унети образац имена фајла, са џокерским знаковима * (поклапа било који број знакова) и ? (поклапа један знак). Кликните на У реду и К‑освајач ће истаћи све фајлове чија се имена поклапају. На пример:

- ``zastava*.png`` изабраће све фајлове чија имена почињу са `zastava` и завршавају се са `.png`.

- ``poruka?.txt`` изабраће `poruka1.txt` и `poruka9.txt`, али неће `poruka99.txt`.

Пошто сте изабрали фајлове, можете сузити избор ставком менија Уређивање Поништи избор... (Ctrl-) тако што задате које од изабраних фајлова треба уклонити из избора.

Да поништите избор, употребите Ctrl U, ставку менија Уређивање Поништи сав избор, или само кликните левим на празан простор у приказу.

Можете и „обрнути“ избор — то јест, из избора уклонити све тренутно изабране фајлове, а додати све који нису били изабрани. Ово чините ставком менија Уређивање Изврни избор или пречицом Ctrl*.

Више фајлова и фасцикли можете изабрати и држањем тастера Ctrl док кликћете на једну по једну ставку. Овако можете одједном копирати или преместити више фајлова и фасцикли на другу локацију, на један од претходно описаних начина.

У режимима списка, стабла и текстуалног приказа, доступне су неке корисне пречице с тастатуре:

размак

- Додаје и искључује ставку из избора.

Insert

- Додаје или искључује ставку из избора и прелази на следећу.

Ctrl стрелица горе, Ctrl стрелица доле, Ctrl Home, Ctrl End, Ctrl PageUp, Ctrl PageDown

- Шири избор на све пребрисано прескоком дате дужине.

Shift стрелица горе, Shift стрелица доле, Shift Home, Shift End, Shift PageUp, Shift PageUp

- Поништава сав избор, па изабира све пребрисано прескоком дате дужине.

Пошто сте изабрали жељене фајлове, наредбе брисања, копирања и премештања дејствоваће над свима њима одједном.

У зависности од распореда тастатуре и локалитета, може се десити да пречице Ctrl+, Ctrl- и Ctrl* раде само са одговарајућим тастерима на нумеричком делу тастатуре.

## Направи ново

Кад је К‑освајач у режиму менаџера фајлова, одабир Направи ново из менија Уређивање, или из контекстног менија који добијате десним кликом на празан простор у приказу фасцикле, даје вам подмени којим у текућој фасцикли можете створити једно од следећег:

Фајл Веза до програма...

- Опција врло корисна када желите да направите икону за покретање одређеног програма. Отвара дијалог са три странице под језичцима. На првој, Опште, бирате икону и текст који ће ићи са њом. Друга страница, Дозволе, омогућава да одредите ко све може да користи или мења икону. На страници Програм уносите наредбу која ће покренути програм, на пример, `kwrite` да покренете уређивач текста К‑писање. Напредне поставке, као што су типови фајлова које програм може да отвара, такође су расположиве на овој страници.

  Да би се икона појавила на површи, направите везу у фасцикли `~/Desktop` (може се и другачије звати, у зависности од тога како је КДЕ инсталиран и подешен), или позовите подмени Направи ново десним кликом на празан простор површи, уместо унутар К‑освајачевог прозора.

  Ако имате много специјализованих веза ка програмима, а не желите да закрчите површ, можете их направити у фасцикли програма. У К‑освајачу, изаберите Кретање Програми, затим направите једну икону на површи која ће отварати фасциклу програма, што је обично `~/.kde/share/applnk`.

  Да поставите везу ка програму на панел, прво је направите у фасцикли програма, а затим превуците икону на празан простор панела.

Фајл Веза до локације (УРЛ)...

- Направите икону за отварање К‑освајача над задатом фасциклом или веб страницом. Као и код Веза до програма..., да би се икона појавила на површи направите је у фасцикли `~/Desktop`, или кроз подмени Направи ново на десни клик на празан простор површи. Одмах по стварању, текст иконе биће цела путања или УРЛ; то можете изменити десним кликом на икону, одабиром Својства и уносом жељеног текста под језичком Опште.

Веза ка уређају Уређај: флопи...

- Овим стварате икону за монтирање дискета и отварање примерка К‑освајача са приказом њеног садржаја. За демонтирање дискете, пошто сте обавили шта сте желели с њом, кликните десним на икону и одаберите Демонтирај. Поред дискете, овакву икону можете направити и за партицију хард‑диска која није нормално монтирана на систему. У већини случајева желећете да оваква икона стоји на површи.

Веза ка уређају Уређај: хард‑диск...

- Слично као Уређај: флопи..., само за партицију хард‑диска.

ЦД или ДВД уређај...

- Слично као Уређај: флопи..., само за ЦД и ДВД јединице.

Фасцикла...

- Лак начин стварања нових фасцикли.

Текстуални фајл...

- За стварање празног обичног текстуалног фајла. Добићете дијалог за унос имена фајла.

ХТМЛ фајл...

- Ствара основу ХТМЛ изворног фајла. Име фајла које задате у дијалогу најбоље је да има наставак `.html` , да касније не би дошло до забуне.

Презентациони документ...

- (К‑офис) Ствара основу К‑презентеровог документа. Имену фајла дајте наставак `.kpr`.

Текстуални документ...

- (К‑офис) Ствара основу К‑вордовог документа, користећи стандардни стилски шаблон. Имену фајла дајте наставак `.kwd`.

Таблични документ...

- (К‑офис) Ствара нови К‑калков табеларни прорачун, имену фајла дајте наставак `.ksp`.

Илустрациони документ...

- (К‑офис) Ствара нови Контурин документ, имену фајла дајте наставак `.kil`.

## Мењање имена и дозвола

Два најлакша начина за измену имена фајла или фасцикле јесу или да кликнете десним на њу и одаберете Преименуј, или да је изаберете и притиснете тастер F2.

Да измените име или дозволе фајла или фасцикле, кликните десним на име или икону, па изаберите ставку Својства; или, ако сте изабрали фајл или фасциклу, можете употребити ставку менија Уређивање Својства.

Ово ће отворити дијалог својстава са две странице под језичцима:

- Опште даје неке опште податке о ставци и допушта вам измену њеног имена, и, ако се ради о фасцикли, придружене иконе.

- Дозволе приказује власништво ставке и дозволе приступа, које можете ту и изменити.

### Копирање и преименовање

Ако желите да направите копију постојећег фајла под другим именом (можда као резерву) у истој фасцикли као изворни фајл, копирајте га и налепите као и обично, и искочиће дијалог који се жали да фајл већ постоји. Само упишите ново име у дијалога и притисните дугме Преименуј (или, ако вас мрзи, дугме Предложи ново име саставиће ново име место вас).

### Суперкориснички режим

Ако сте пријављени као обични корисник и покушате да приступите фајловима изван ваше домаће фасцикле, често ћете бити спречени у томе, уз поруке о грешци попут Приступ одбијен.

За приступање таквим фајловима, морате бити пријављени као систем-администратор, познат и као „суперкорисник“ или „корен“ (`root`).

Боље него да се одјављујете и пријављујете, покрените К‑освајач из К‑менија у суперкорисничком режиму, одабиром Систем Менаџер фајлова (суперкориснички). Биће вам затражена корена лозинка, и ако је знате и унесете, К‑освајач ће се покренути са неограниченим дозволама приступа свим фајловима на систему.

Пажња! Као суперкорисник (корен) имате потпуну контролу над системом, и погрешна наредба може проузроковати непоправљиву штету.

На пример, повезивање на Интернет док сте корен крајње је лоша идеја, пошто озбиљно повећава рањивост према злонаменарном упаду.

## Подешавање придружења фајловима

С КДЕ‑ом стижу многи програми, који отварају разне типове фајлова. Најчешће ће подразумеване поставке радити баш како треба, али К‑освајач вам пружа и моћан систем за одређивање који ће програм отварати који тип фајлова. За више детаља употребите ставку менија Подешавање Подеси К‑освајач..., па у дијалогу за подешавање Придружења фајловима, и кликните на дугме Помоћ.

## У командној линији

Мада је К‑освајач моћан и прилагодљив графички менаџер фајлова, искусан корисник Уникса повремено пожели да сиђе коренима, да ради на нивоу текстуалне командне линије.

Можете, наравно, отворити примерак Конзоле, нпр. кроз К‑освајачев ставку менија Алатке Отвори терминал, или пречицом Ctrl T.

Ако само желите да покренете програм или прикажете УРЛ, можда је лакше употребити Алатке Изврши наредбу (Alt F2).

Алатке Изврши наредбу шкољке... (Ctrl E) отвара мали дијалог командне линије где можете унети наредбу шкољке, попут `ps -ax | grep kdeinit`. Имајте у виду да овде нису подржани сви терминалски контролни знакови, па наредбе попут `top` и `less` неће правилно радити. Али је зато сасвим при руци, без застоја који узрокује покретање Конзоле.

За сложеније поступке, К‑освајач има још једну фину могућност: ставку менија Подешавање Прикажи емулатор терминала, која отвара терминалски прозор као приказ унутар К‑освајача. Ако је икона везе видљива у доњем десном углу приказа, терминал ће у терминалу испратити сва кретања кроз фасцикле које начините у нормалном приказу менаџера фајлова

Са емулатором терминала