# Држава (регија) и језик

Овај модул Системских поставки КДЕ‑а омогућава вам прилагођавање опција које зависе од дела света у ком живите. Модул се састоји од пет језичака, од којих је сваки детаљно описан секцијама које следе.

У већини случајева можете једноставно изабрати државу и језик, а остале опције ће бити постављене прикладно томе.

Испод језичака овог модула можете видети преглед дејства поставки. Поред позитивних и негативних бројева, видећете пример вредности позитивних и негативних новчаних износа, дугих и кратких датума, и времена. Како мењате поставке, преглед показује дејство измена и пре него што их примените.

### Локалитет

При врху под овим језичком можете изабрати жељену државу или регију.

Кад кликнете на измени..., искаче дијалог који набраја државе по групама. Избором једне од регија добићете списак држава под њоме груписане.

Поставке за бројеве, новац, датум и време биће аутоматски пребачене на одговарајуће вредности.

Већи део овог језичка заузима списак свих доступних језика. Сучеља КДЕ програма ће бити на првом језику са списка који буде доступан за дати програм. Ако првог језика нема, покушава се с другим, итд.

Дугмадима лево можете премештати истакнути језик нагоре и надоле.

Кликните на дугме Додај језик да додате нови језик на списак. Ако је тај језик већ на списку, биће премештен на врх.

Ако је понуђен само амерички енглески, то значи да ниједан други језик није инсталиран.

Имајте у виду да неки програми и њихова документација можда нису преведени на изабрани језик. У том случају ће аутоматски спасти на амерички енглески.

Поставке језика и државе (регије) међусобно су независне. Промена језик не доводи аутоматски до промене формата бројева, датума, итд. за дату државу или регију.

### Бројеви

На овој страници можете поставити опције за приказ бројева. Подразумеване вредности су аутоматски изабране на основу избора државе.

У поље Децимални симбол: можете унети знак за одвајање децималног од целог дела броја. Можете задати било који знак, а најчешће коришћени су `.` и `,`.

Слично, можете изабрати знак раздвајач за груписање хиљада у бројевима. Ако нема никаквог знака, па ни размака, онда хиљаде неће бити раздвајане.

У наредна два поља задају се знакови префикса за позитивне и негативне бројеве засебно. На пример, подразумевано за српски је да су позитивни бројеви без префикса, а да испред негативних стоји `-`.

Бројчаником Децимална места: можете одредити број приказаних децимала у бројевним вредностима, тј. број цифара после раздвајача децимала.

Падајући списак Скуп цифара: представља скупове цифара које се могу користити уместо основних арапских у приказу бројева. Ако изаберете скуп цифара различит од арапског, биће примењен само на бројеве у језичком контексту који допушта тај скуп (нпр. арапско-индијске цифре у програму преведеном на арапски језик), док ће се арапске цифре и даље користити свуда другде.

За новчане вредности, раздвајач децимала и хиљада, број децималних места и скуп цифара постављају се засебно, под језичком Новац.

### Новац

Од регије до регије, конвенције за новчане износе могу се разликовати од оних за опште бројеве. Подразумеване поставке вероватно ће сасвим одговарати.

Знак или ниска за представљање симбола валуте заснована је на тренутно изабраној држави. Раздвајачи децимала и хиљада, број децималних места и скуп цифара, делују на новчане вредности као и на опште бројеве.

И за позитивне и за негативне новчане износе можете одредити да ли се симбол валуте појављује испред или иза бројчане вредности, и како се знак вредности издваја у приказу. Запазите да се као знаци за новчане износе користе исти симболи као и за опште бројеве.

Ако је попуњена кућица Валута у префиксу, симбол валуте јавља се испред бројчане вредности. Ако је кућица празна, симбол валуте следи за бројчаном вредношћу.

Постоји пет избора за начин на који се новчани износ представља:

- Опција у заградама приказује бројчану вредност омотану паром заграда.

- Опција пре износа новца приказује знак испред бројчане вредности, али после симбола валуте, ако је присутан.

- Опција после износа новца приказује знак после бројчане вредности, али испред симбола валуте, ако је присутан.

- Опција пре новца приказује знак испред бројчане вредности, као и испред симбола валуте, ако је присутан.

- Опција после новца приказује знак после бројчане вредности, као и после симбола валуте, ако је присутан.

### Време и датум

Ако желите да користите неки други календарски систем уместо грегоријанског, можете га изабрати из првог падајућег списка.

Наредна опција задаје коришћење „нове ере“ (не., пне.) уместо „хришћанске ере“ (лг., пХ.).

Исто тако, ако бројеве у нискама датума и времена треба исписивати неким цифрама уместо арапских, жељени скуп цифара може се изабрати из другог падајућег списка.

Остатак ове странице даје поља за време и дуги и кратки датум, у које можете уписати форматску ниску која одређује начин на који се време и датуми представљају.

Осим специјалних кодова описаних ниже, сви остали знакови у форматској ниски приказују се дословно. Специјални кодови састоје се од знака `%` за којим следи још један знак, по следећем списку:

- Кодови формата времена:

  - `ЧЧ` — 24‑часовни сат, увек са две цифре (00 до 23).

  - `чЧ` — 24‑часовни сат, с једном или две цифре (0 до 23).

  - `ПЧ` — (велико прво слово) 12‑часовни сат, увек са две цифре (01 до 12).

  - `pH` — (мало прво слово) 12‑часовни сат, с једном или две цифре (1 до 12).

  - `ММ` — минут, увек са две цифре (00 до 59).

  - `СС` — секунда, увек са две цифре (00 до 59).

  - `АМПМ` — англосаксонско „~!/am/“ или „~!/pm/“ у зависности од доба дана. Корисно уз `ПЧ` или `пЧ`.

- Кодови формата датума:

  - `ГГГГ` — година са четири цифре.

  - `ГГ` — година са две цифре.

  - `ММ` — месец, увек са две цифре (01 до 12).

  - `мМ` — месец, с једном или две цифре (1 до 12).

  - `МЕСЕЦ` — назив месеца.

  - `КРАТМЕСЕЦ` — скраћени назив месеца.

  - `ДД` — дан у месецу, увек са две цифре (01 до 31).

  - `дД` — дан у месецу, с једном или две цифре (1 до 31).

  - `ДАН` — назив дана у седмици.

  - `КРАТДАН` — скраћени назив дана у седмици.

На крају, дата су четири падајућа списка из којих можете изабрати први дан седмице у својој држави, први и последњи радни дан у седмици, и дан за верске обичаје.

### Остало

Са падајућег списка Формат папира: можете изабрати подразумевани формат папира.

Избор имеђу метричких и англосаксонских мерних јединица можете начинити у падајућем списку Систем мера:.